Bobbejane kán roofdiere wees | Landbou
Gerhard Verdoorn en Dave Midgley
Bobbejane vreet omtrent alles van plante tot vleis. Hulle sal soms ook kleiner wild­soorte, soos duikers en hase, vang en vreet. Foto: Nic de Bruine
Sal 'n bobbejaan 'n skaap doodbyt en net die uier vreet? Ek het in ses dae drie skape só verloor. Die keel is gebyt soos 'n kat sou, maar die tandmerke is groter as gewoonlik. Net die uier van die skaap is gevreet. Die ooie is 'n week voor die voorval van die lammers af weggeneem. Ek vermoed dit is 'n jong bobbejaanmannetjie wat die skaap doodbyt en die melk uitvreet. Of watter ander roofdier sal só te werk gaan?
As die ooie se uier gevreet is, is dit amper 100% seker dit was 'n bobbejaan. 'n Rooikat sal slegs aan die boude vreet en 'n jakkals slegs aan die ribbekas en ingewande. Dit is egter 'n skaars verskynsel.
Dit is gewoonlik die ou bobbejaanmannetjies wat só waaghalsig met ooie raak. Bobbejane sal eerder jong lammers doodbyt en dan verskeur, maar selfs dít is skaars. Die bobbejaan wat só skaap steel, sal ook geneig wees om voëls, soos tarentale en selfs kolganse, te vang en te vreet.